Københavns Byret har idømt bødestraffe til seks chauffører fra kørselstjenesten Uber.

Seks Uber-chauffører er ved Københavns Byret blevet idømt bødestraffe for ulovlig taxakørsel.

Dermed slår byretten fast, at der er tale om pirattaxikørsel, når man via Ubers app kan bestille en privat bil og chauffør frem for en autoriseret taxa.

Se meget mere på TV 2s nye digitale business-kanal TV 2 BUSINESS.

Fem af de tiltalte idømmes hver en bøde på 2.000 kr., mens den sjettes bøde lyder på 6.000 kr, fordi vedkommende kørte med et barn, der ikke var fastspændt.

Den amerikanske kørselstjeneste har fastholdt, at det er lovlig samkørsel.

Den etablerede taxabranche ligger i en ophedet konflikt med Uber og tager derfor - ikke overraskende - godt imod dagens afgørelse fra byretten.

- Nu har Uber i 20 måneder sagt, at deres kørsel ikke var ulovlig, at der ikke var nogen dom. Nu har vi en dom, siger Søren H. Nicolaisen, formand for foreningen Taxiførere i Danmark.

Uber i modvind i flere lande

Sagen mod de seks Uber-chauffører er den første af sin art herhjemme, men langt fra enestående internationalt. I Sverige førte en stribe af domme til, at Uber i maj valgte at lukke den omstridte tjeneste.

I juni blev den franske gren af selskabet idømt en bødestraf på 6 mio. kr. for ulovlig taxakørsel.

Sagen i Danmark har trukket i langdrag, dels af praktiske årsager, dels af uklarheder om detaljerne i sagen. Første retsmøde fandt sted tilbage i april. Her blev sagen udskudt til midten af juni, hvor domsafsigelsen atter blev udskudt til 8. juli.